Ikomplu jiżdiedu l-każi ta' coronavirus fl-istat ta' Victoria fl-Awstralja waqt li fi New Zealand il-każi attivi niżlu għal 23
Imtella' Awwissu 9, 2020 - Aġġornata 9 Ta' Awwissu, 2020 7:33pm Fl-istat ta' Victoria fl-Awstralja ġiet irrappurtata l-ogħla rata ta' mwiet fejn f'ġurnata waħda mietu 17-il persuna bil-coronavirus. Matul il-ġurnata tal-Ħadd f'Victoria l-ammont ta' każi żdiedu b'394 u fl-aħħar ġimgħa kienu rappurtati bejn 400 u 500 każ kuljum. Bl-imwiet tal-Ħadd, l-ammont ta' nies mejta f'Victoria issa huwa ta' 210. Il-Pulizija f'Victoria qalu li sitt persuni ġew arrestati u nħarġet multa għal 27 oħra minħabba li kisru l-liġi tas-saħħa pubblika. Min-naħa l-oħra fi New Zealand għaddew 100 jum mingħajr każ ta' trasmissjoni lokali ta' coronavirus. Madankollu l-awtoritajiet tas-saħħa wissew kontra l-illaxkar hekk kif semmew li pajjiżi bħal Vjetnam u l-Awstralja li wkoll xi darba kellhom il-virus taħt kontroll, issa qed jiffaċċjaw żieda qawwija fl-infezzjonijiet. Il-ġlieda ta' New Zealand kontra l-coronavirus tant kienet ta' suċċess, li l-pajjiż li fih 5 miljun persuna sar fost l-iżjed pajjiżi siguri fid-dinja. B'kollox New Zealnad kellu biss 1,219-il każ tal-coronavirus, minnhom għad hemm 23 każ attiv li jinsabu f'iżolament. Ir-residenti ta' New Zealnad reġgħu lura għal ħajja normali imma l-awtoirtajiet jinsabu mħassba minħabba li hemm min qed jirrifjuta li jagħmel it-test u anke nies li qed jillaxkaw milli josservaw ir-regoli basiċi tal-indafa.